**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/483-1/2021.

**20/2021.**

**HATÁROZAT**

* **veszélyhelyzetben átruházott hatáskörben meghozott döntésről** –

**A Nyírrehab-Tex Nonprofit Kft-vel kötendő bérbeszámítási megállapodás jóváhagyásáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva, az alábbi határozatot hozom:

**Jóváhagyom** a Nyírrehab-Tex Nonprofit Kft-vel kötendő, a Tiszavasvári, Gépállomás u. 3. sz. alatti önkormányzati épületben megvalósult fűtéskorszerűsítés költségére vonatkozó **bérbeszámítási megállapodást** a határozat mellékletében található megállapodás tartalma szerint.

**INDOKOLÁS**

A Képviselő-testület a 156/2020. (X.29.) Kt. számú határozatában engedélyezte a Nyírrehab-Tex Nonprofit Kft., mint bérlő részére a Tiszavasvári, Gépállomás u. 3. szám alatti önkormányzati ingatlanon lévő főépület fűtéskorszerűsítésének elvégzését, mely során gázkazán cseréjére és fűtéskorszerűsítésre került sor.

A Képviselő-testület fenti határozatában hozzájárult ahhoz, hogy a fűtéskorszerűsítés költségéből 900.000 Ft a bérleti díjba engedményezésre (bérbeszámításra) kerüljön a fűtéskorszerűsítés befejezését követő hónap 1. napjától 9 havi bontásban. Ez alapján havonta 100.000 Ft összegben kerül a havi bérleti díjba (115.000 Ft + ÁFA) engedményezésre ÁFA hatályán kívüli tételként, így a 100.000 Ft oly módon kerül a nettó bérleti díjból levonásra, hogy az ÁFA összege nem módosul.

A Kft. a munkálatok befejezését követően 2021. január 11-én írásban nyilatkozott arról, hogy az önkormányzati ingatlan fűtéskorszerűsítése megvalósult, és benyújtotta a Veres András vállalkozó által kiállított, a nevére szóló, a korszerűsítési munkák elvégzésére vonatkozó 1.845.407 Ft + ÁFA, azaz 2.343.667 Ft összegű számla másolatát.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: „**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. január 28.

**Szőke Zoltán**

**polgármester**

20/2021. PM. határozat 1. melléklete

BÉRBESZÁMÍTÁSI MEGÁLLAPODÁS

mely létrejött a 20/2021. PM. határozat alapján egyrészről

**Tiszavasvári Város Önkormányzata**

székhelye: 4440 Tiszavasvári, Városháza tér 4.

képviselője: Szőke Zoltán polgármester

adószáma: 15732468-2-15

számlaszáma: 11744144-15404761

mint Bérbeadó (továbbiakban: Bérbeadó), másrészről

**NYÍRREHAB-TEX Nonprofit Kft.**

székhelye: 4440 Tiszavasvári, Gépállomás u. 3.

képviselője: Makra Zoltán ügyvezető

adószáma: 14336870-2-15

cégj.sz.: 15-09-072788

számlaszáma: ………………………..

mint Bérlő (továbbiakban: Bérlő) között az alábbiak szerint:

**Előzmény:**

A Képviselő-testület a 156/2020. (X.29.) Kt. számú határozatában engedélyezte a Bérlő részére a tiszavasvári 2448/10 hrsz-ú, valóságban a Tiszavasvári, Gépállomás u. 3. szám alatti önkormányzati ingatlanon lévő főépület fűtéskorszerűsítésének elvégzését, mely során gázkazán cseréjére és fűtéskorszerűsítésre kerül sor.

A Képviselő-testület fenti határozatában hozzájárult ahhoz, hogy a fűtéskorszerűsítés költségéből 900.000 Ft a bérleti díjba engedményezésre (bérbeszámításra) kerüljön a fűtéskorszerűsítés befejezését követő hónap 1. napjától.

1. Jelen bérbeszámítási megállapodást a Felek a Képviselő-testület 156/2020. (X.29.) Kt. számú határozata alapján kötik.

2. Bérlő a munkálatok befejezését követően 2021. január 11-én írásban nyilatkozott arról, hogy az önkormányzati ingatlan fűtéskorszerűsítése megvalósult, továbbá benyújtotta Veres András vállalkozó által kiállított, nevére szóló, a korszerűsítési munkák elvégzésére vonatkozó, 1.845.407 Ft + ÁFA, azaz 2.343.667 Ft összegű számla másolatát, mely jelen megállapodás 1. mellékletét képezi.

3. Bérbeadó a helyszínen a korszerűsítés elvégzését leellenőrizte, melyről jegyzőkönyvet készített (2. melléklet).

4. Felek megállapodnak abban, hogy a **900.000 Ft bérbeszámítandó összeg** **2021. február 01. napjától** 9 havi bontásban, **havonta 100.000 Ft** **összegben kerül** a bérleti szerződésben meghatározott havi bérleti díjba **engedményezésre** ÁFA hatályán kívüli tételként. Így a 100.000 Ft oly módon kerül a nettó bérleti díjból levonásra, hogy az ÁFA összege nem módosul.

5. Bérlő köteles a Bérbeadó által kiállított számla alapján, az abban megjelölt időpontig megfizetni a Bérbeadó részére a bérleti szerződésben meghatározott havi nettó 115.000 Ft bérleti díj és a tárgyhóban beszámítandó 100.000 Ft különbözetét, valamint a 115.000 Ft bérleti díj 27 % ÁFA összegét.

6. Amennyiben a bérbeszámítási időtartam alatt a Bérlő az 5. pontban meghatározott díj megfizetésével 2 havi hátralékba esik és a Bérbeadó felszólítása ellenére sem fizeti meg azt határidőben, úgy a bérbeszámításból még fennmaradó összegre a bérbeszámítás megszűntethető és az arra igényelhető beszámítást vagy megtérítést a bérbeadói jogkör gyakorlója jogosult elbírálni.

7. Jelen megállapodásban nem szabályozott esetekben a Ptk. és a vonatkozó rendelkezések az irányadóak.

Tiszavasvári, 2021. …..

**Tiszavasvári Város Önkormányzata NYÍRREHAB-TEX Nonprofit Kft.**

*bérbeadó bérlő*

**képv.: Szőke Zoltán polgármester képv.: Makra Zoltán ügyvezető**